অন্ধ্রপ্রদেশের মুখ্যমন্ত্রী এন চন্দ্রবাবু নাইডুর ছেলে নারা লোকেশ গত বুধবার তাঁদের পারিবারিক সম্পত্তির কথা ঘোষণা করেছেন। তাঁর দাবি, তাঁরাই দেশের একমাত্র ‘রাজনৈতিক পরিবার’ যাঁরা একটানা ষষ্ঠ বছরের জন্য নিজেদের সম্পত্তি ও আর্থিক দায়দায়িত্বের কথা ঘোষণা করলেন। লোকেশের এই ঘোষণাতে সামনে এসেছে এক অদ্ভুত তথ্য। দেখা গিয়েছে, মুখ্যমন্ত্রী চন্দ্রবাবুর যা সম্পত্তি, তাঁর দেড় বছর বয়সি নাতির সম্পত্তির পরিমাণ তার চেয়ে বেশি।
আরও পড়ুন
• মুখ্যমন্ত্রীর সঙ্গে ব্যাডমিন্টনও খেললেন সিন্ধু
লোকেশের ঘোষণা অনুযায়ী, মুখ্যমন্ত্রী ও তেলুগু দেশম পার্টির প্রধান চন্দ্রবাবুর মোট সম্পত্তির মূল্য ৩.৭৩ কোটি টাকা। তাঁর কর্জ ও আর্থিক দায়ের পরিমাণ ৩.০৬ কোটি টাকা। তাঁর সম্পত্তির মধ্যে হায়দরাবাদের জুবিলি হিলসে অবস্থিত বাড়িটিরই দাম ৩.৬৮ কোটি টাকা।
কিন্তু তাঁর নাতি ছাপিয়ে গিয়েছে দাদুকে। লোকেশের দেড় বছরের ছেলে এন দেভাংশের মোট সম্পত্তির পরিমাণ ১৪ কোটি টাকা। এর মধ্যে রয়েছে ৯.১৭ কোটি টাকা মূল্যের জুবিলি হিলসের বাড়ি, ২.৪ কোটি টাকার ফিক্সড ডিপোজিট, এবং ২.৩১ কোটি নগদ টাকা।
বলা বাহুল্য, এই সম্পত্তি দেভাংশের নিজের উপার্জিত নয়। দেভাংশের নামে সম্পত্তি কিনেছেন বা বিনিয়োগ করেছেন তাঁর পরিবারের অন্যান্য সদস্যরা। কিন্তু  তাতেই তার মোট সম্পত্তির পরিমাণ ছাড়িয়ে গিয়েছে খোদ রাজ্যের মুখ্যমন্ত্রীর সম্পত্তিকে।